Iуащхьэмахуэ лъапэ уэсышхуэ къыщос
Бахъсэныщхьэ махуэ еплIанэ хъуауэ зэпымыуауэ уэсышхуэ къыщесми, автотранспортыр зэблэу къыхэмыкIыу зокIуэ. Ар зи фIыгъэр гъуэгухэр зезыхьэ IуэхущIапIэхэр жэщми махуэми я IэнатIэм зэрыпэрытырщ. «Прохладнэ — Бахъсэн — Iуащхьэмахуэ» федеральнэ гъуэгум уэсыр щатхъу иджырей техникэу 8-м. Абыхэм яхэтщ ротор машинэ лъэщи.
Уэсыр нэхъ псынщIэу ткIун папщIэ гъуэгу лэжьакIуэхэм къагъэсэбэп шыгъу-пшахъуэ зэхэлъыр. Ар экологием егъэлеяуэ зэран хуэмыхъуу къалъытэ икIи гъуэгу нэхъыщхьэхэми, хьэщIэщхэмрэ IуэхущIапIэ зэмылIэужьыгъуэхэмрэ екIуалIэ гъуэгухэми тракIутэ.
«ЗэкIэ дэ гъуэгухэр гъэкъэбзэным дыхунос икIи жылагъуэ транспортыр къызэтедмыгъэувыIэн тхузэфIокI, — жеIэ «Основа» жэуап зэхэгъэщхьэхукIа зыхь зэгухьэныгъэм и унафэщI Тхьэзэплъ Арсен. — Техникэ псори тэмэму мэлажьэ, уэсыр гъуэгухэм я мызакъуэу, гъуэгунапщIэхэми трагъэкъэбзыкI».
«Чегет» хьэщIэщым, Нартсанэ хуейм, Тегенекли, Эльбрус, Нейтринэ къуажэхэм, Джантуган псыхъуэм кIуэ гъуэгухэр гъэкъэбзэным хущIокъу Iуащхьэмахуэ щIыналъэм гъуэгухэр зехьэным елэжь и IуэхущIапIэм и техникэу 6.
Тарим Алисэ.
